Ambagsmanne: adverteer en bemark jou sakeonderneming vir groei - Solidariteit GildesSolidariteit Gildes Ambagsmanne: adverteer en bemark jou sakeonderneming vir groei - Solidariteit Gildes
Tuis / Ambagte / Ambagsmanne: adverteer en bemark jou sakeonderneming vir groei
Daar is min sektore wat nie swaar getref is deur die inperking nie. Op alle terreine is daar ambagsmanne wie se ondernemings heeltemal tot stilstand moes kom. Hierdie geskoolde loodgieters, sweisers, elektrisiëns en vele ander is nou hard besig om weer hul ondernemings in bedryf te kry.
As 'n ambagsman kry jy met twee tipes kliënte te doen:
Die kliënt wat 'n noodgeval het en onmiddellik 'n ambagsman se dienste nodig het, en die kliënt wat sy huiswerk doen vir 'n beplande projek.
Dit is belangrik dat jy sigbaar genoeg is om deur albei hierdie kliënte raakgesien te word.
Dit is tyd om aanlyn te gaan. Wanneer iemand op soek is na 'n ambagsman, gaan hulle dit heel moontlik google. Jy moet sorg dat jou naam op hulle fone of rekenaars verskyn wanneer dit gebeur. Facebook is 'n wonderlike platform vir die bemarking van jou vaardighede. Maak ook seker dat jy jou dienste op al die gemeenskapsgroepe adverteer.
Skep 'n Facebook-blad vir jou onderneming. Nooi dan almal wat jy ken uit om van die blad te hou (dit te gaan "like") en dit te volg. Hierna moet jy seker maak dat jy gereeld foto's en video's van jou werk op jou blad plaas sodat mense nie van jou vergeet nie.
Wanneer jy 'n projek voltooi het, is dit in die haak om die kliënt te vra om jou werk aanlyn te gaan resenseer. Dit skep 'n konneksie tussen jou en potensiële kliënte.
Jy kan ook jou eie webblad skep. Dit is belangrik dat hierdie blad maklik navigeerbaar moet wees, met alle inligting eenvoudig uitgelê. Indien iemand jou dienste dringend nodig het, moet hulle jou kontakinligting maklik in die hande kan kry. Jou webblad moet netjies en eenvoudig wees, met foto's van goeie gehalte en 'n unieke logo en naam. Sodra die webblad oopmaak, moet hulle weet dat hulle op die regte plek is.
Plaas bewyse van akkreditasie op jou webblad. Dit is belangrik dat kliënte wat projekte beplan dit kan sien.
Indien iemand jou deur jou Facebook-blad of webblad kontak, is dit belangrik dat jy so gou as moontlik, indien nie onmiddellik nie, na hulle toe terugkom. Moet hulle nie tyd gee om iemand anders te nader nie.